b"\n_START_ARTICLE_\nPrincipat de Mold\xc3\xa0via\n_START_SECTION_\nHist\xc3\xb2ria\n_START_PARAGRAPH_\nBoghdan o Bogdan fou el nom del territori en temps de l'imperi otom\xc3\xa0 (Territori de Bogdan o Boghdan-Ili) que corresponia al principat de Mold\xc3\xa0via. Rebia el nom pel fundador del principat, Bogdan, que va establir la independ\xc3\xa8ncia de Mold\xc3\xa0via el 1359 entre els Carpats i el Dni\xc3\xa8ster (o Turia)._NEWLINE_El principat fou atacat per primer cop pels otomans el 1420 amb el setge de Akkerman que no va reeixir. El 1428 a proposta del Khan Ulug Muhammad de l'Horda d'Or, els t\xc3\xa0rtars i els otomans van atacar conjuntament el principat. El khan de Crimea Hadjdji Ghiray es va aliar als otomans contra Mold\xc3\xa0via i la flota otomana va atacar Akkerman el 1454. La tardor del 1455 el voivoda Pere Aron es va sotmetre finalment als otomans i va acceptar pagar tribut; els comerciants del principats van rebre la llibertat de comer\xc3\xa7 a tot l'Imperi Otom\xc3\xa0. El voivoda Esteve el Gran (1457-1504) va tornar a ser vassall de Pol\xc3\xb2nia, va rebutjar un atac de Crimea el 1469 i va contactar amb Uzun Hasan dels Ak Koyunlu; va derrotar al beglerbegi de Rum\xc3\xa8lia el 10 de gener de 1475. Llavors Mehmet II va envair el pa\xc3\xads i va destruir la capital Suceava (juliol de 1476). El 1484 en una acci\xc3\xb3 conjunta amb el khan de Crimea, els otomans van ocupar Akkerman i Kili (els crimeans van ocupar Kawshan i Tombasar). Finalment Esteve va haver de recon\xc3\xa8ixer la sobirania otomana (1492) i pagar tribut a la Porta._NEWLINE_Progressivament el control otom\xc3\xa0 es va refor\xc3\xa7ar. Pere IV Raresh fou el primer voivoda nomenat pel sult\xc3\xa0 (1527). La campanya de 1538 va establir la sobirania otomana absoluta i el districte de Budjak fou annexionat a l'Imperi. El 1621 Osman II va conquerir Khotin als polonesos i el va cedir a Boghdan per\xc3\xb2 a canvi va annexionar les regions al nord d'Izmail. El 1711 Dimitri Kantemir es va aliar a R\xc3\xbassia i va recon\xc3\xa8ixer secretament la sobirania del tsar a canvi d'ajut per recuperar el Budjak. Despr\xc3\xa9s del tractat del Pruth Khotin i la seva regi\xc3\xb3 fins al riu Pruth van ser posats sota autoritat d'un paix\xc3\xa0 otom\xc3\xa0._NEWLINE_Despr\xc3\xa9s de Dimitri Kantenir el 1717, els voivodes foren nomenats exclusivament entre algunes fam\xc3\xadlies de grecs fanariotes, els Mavrokordati, els Kallimachi i els Ypsilanti. En aquest per\xc3\xadode fanariota (1711-1821) el territori de Boghdan va esdevenir virtualment una prov\xc3\xadncia i els governadors canviats sovint fins al 1802 que sota pressi\xc3\xb3 russa foren nomenats per per\xc3\xadodes de 7 anys. El 1775 els austr\xc3\xadacs van ocupar la part nord-oest coneguda com a Bukovina i el 1812 R\xc3\xbassia va annexionar la Bessar\xc3\xa0bia. Despr\xc3\xa9s del tractat de Kuchuk Kaynardja (1774) la R\xc3\xbassia fou reconeguda com a pot\xc3\xa8ncia protectora de Mod\xc3\xa0via; despr\xc3\xa9s del tractat d'Akkerman del 7 d'octubre de 1826 la sobirania otomana sobre el principat va esdevenir merament nominal i la protecci\xc3\xb3 fou reconeguda a R\xc3\xbassia. Els dos principats de Mold\xc3\xa0via i Val\xc3\xa0quia es van unir el 1859, uni\xc3\xb3 que fou reconeguda per l'Imperi Otom\xc3\xa0 l'1 de desembre de 1861._NEWLINE_El tribut del territori de Boghdan era de 2000 ducats sota Pere Aron i 4000 amb Esteve el Gran; amb Pere Raresh era de 10.000; i el 1619 amb el voivoda Gaspar de 40.000 ducats; al segle\xc2\xa0xviii eren 65.000 gurush. A m\xc3\xa9s a m\xc3\xa9s es pagaven 7000 ducats al khan de Crimea i s'havien de fer donacions (pishkesh) i regals a determinades personalitats._NEWLINE_La noblesa local, els boiars eren inicialment uns camperols rics per\xc3\xb2 al segle\xc2\xa0xvii van esdevenir grans propietaris i els camperols van quedar redu\xc3\xafts a la condici\xc3\xb3 de serfs. Constant\xc3\xad Mavrocordatos el 1740 va alliberar als serfs i els boiars llavors es van acostar a R\xc3\xbassia. El 1831, durant l'ocupaci\xc3\xb3 russa, el consell dels boiars va rebre el dret d'elegir el voivoda."